Likumprojekts

**Grozījumi Meža likumā**

Izdarīt Meža likumā (Latvijas Republikas Saeimas un Ministru Kabineta Ziņotājs, 2000, 8. nr.; 2003, 8. nr.; 2005, 5., 10. nr.; 2006, 7. nr.; 2007, 3., 14. nr.; 2008, 24. nr.; Latvijas Vēstnesis, 2010, 76., 106., 205. nr.; 2011, 173. nr.; 2013, 31., 119., 232. nr.; 2015, 34. nr.; 2017, 128., 156. nr.) šādus grozījumus:

1. Izteikt XIV nodaļas nosaukumu šādā redakcijā:

"**XIV nodaļa**

**Zaudējumu atlīdzināšana par meža apsaimniekošanas un izmantošanas normatīvo aktu pārkāpumiem**".

2. Izslēgt 50. panta pirmo daļu.

3. Izteikt 50. panta trešo un ceturto daļu šādā redakcijā:

"(3) Ja persona pārkāpusi šo likumu vai citus meža apsaimniekošanu un izmantošanu regulējošos normatīvos aktus un nodarījusi zaudējumus mežam, Valsts meža dienests piedzen zaudējumu atlīdzību par labu valstij.

(4) Mežam nodarīto zaudējumu noteikšanas kārtību reglamentē Ministru kabinets."

4. Papildināt likumu ar XV nodaļu šādā redakcijā:

"**XV nodaļa**

**Administratīvā atbildība meža apsaimniekošanas un izmantošanas jomā un kompetence administratīvo pārkāpumu procesā**

**51. pants**

(1) Par meža norādījuma zīmju iznīcināšanu, bojāšanu vai pārvietošanu –

piemēro brīdinājumu vai naudas sodu līdz četrpadsmit naudas soda vienībām.

(2) Par uzturēšanos mežā, neievērojot meža apsaimniekošanu un izmantošanu regulējošajos normatīvajos aktos noteikto kārtību un pienākumus, –

piemēro brīdinājumu vai naudas sodu līdz divdesmit astoņām naudas soda vienībām.

(3) Par meža apsaimniekošanu un izmantošanu regulējošo normatīvo aktu pārkāpšanu, ierobežojot fizisko personu tiesības uzturēties un brīvi pārvietoties mežā, –

piemēro brīdinājumu vai naudas sodu fiziskajām personām līdz divdesmit naudas soda vienībām, bet juridiskajām personām – līdz trīsdesmit naudas soda vienībām.

(4) Par atjaunotās mežaudzes kopšanas prasību pārkāpšanu –

piemēro brīdinājumu vai naudas sodu fiziskajām personām līdz divdesmit naudas soda vienībām, bet juridiskajām personām – līdz trīsdesmit naudas soda vienībām.

(5) Par meža infrastruktūras objektu (izņemot meža meliorācijas objektus) iznīcināšanu, bojāšanu vai pārvietošanu –

piemēro brīdinājumu vai naudas sodu līdz piecdesmit sešām naudas soda vienībām.

(6) Par meža apsaimniekošanu un izmantošanu regulējošajos normatīvajos aktos noteikto meža aizsardzības prasību pārkāpšanu –

piemēro brīdinājumu vai naudas sodu fiziskajām personām līdz četrdesmit naudas soda vienībām, bet juridiskajām personām – līdz astoņdesmit naudas soda vienībām.

(7) Par ugunsdrošības prasību pārkāpšanu meža zemē –

piemēro brīdinājumu vai naudas sodu fiziskajām personām līdz septiņdesmit naudas soda vienībām, bet juridiskajām personām – no četrpadsmit līdz simt četrdesmit naudas soda vienībām.

(8) Par meža reproduktīvā materiāla ieguves, izmantošanas vai tirdzniecības prasību pārkāpšanu –

piemēro brīdinājumu vai naudas sodu fiziskajām personām līdz septiņdesmit naudas soda vienībām, bet juridiskajām personām – no divdesmit astoņām līdz simt četrdesmit naudas soda vienībām.

(9) Par koku ciršanu mežā bez normatīvajos aktos par meža apsaimniekošanu un izmantošanu noteiktā apliecinājuma saņemšanas –

piemēro brīdinājumu vai naudas sodu fiziskajām personām līdz septiņdesmit naudas soda vienībām, bet juridiskajām personām – līdz simt četrdesmit naudas soda vienībām.

(10) Par meža atjaunošanas prasību pārkāpšanu –

piemēro brīdinājumu vai naudas sodu fiziskajām personām līdz simt naudas soda vienībām, bet juridiskajām personām – līdz divsimt naudas soda vienībām.

(11) Par koku patvaļīgu ciršanu vai bojāšanu –

piemēro brīdinājumu vai naudas sodu fiziskajām personām līdz simt četrdesmit naudas soda vienībām, bet juridiskajām personām – līdz divsimt astoņdesmit naudas soda vienībām.

(12) Par meža apsaimniekošanu un izmantošanu regulējošajos normatīvajos aktos noteikto dabas aizsardzības prasību pārkāpšanu –

piemēro brīdinājumu vai naudas sodu fiziskajām personām līdz simt četrdesmit naudas soda vienībām, bet juridiskajām personām – līdz divsimt astoņdesmit naudas soda vienībām.

(13) Par meža apsaimniekošanu un izmantošanu regulējošajos normatīvajos aktos noteikto meža aizsardzības prasību pārkāpšanu, ja izsludināta ārkārtējā situācija meža kaitēkļu savairošanās vai slimību masveida izplatīšanās dēļ, –

piemēro naudas sodu fiziskajām personām no divpadsmit līdz simt četrdesmit naudas soda vienībām, bet juridiskajām personām – no divdesmit astoņām līdz divsimt astoņdesmit naudas soda vienībām.

(14) Par ugunsdrošības prasību pārkāpšanu meža zemē, ja izsludināta ārkārtējā situācija sakarā ar meža ugunsgrēku, –

piemēro naudas sodu fiziskajām personām no divpadsmit līdz simt četrdesmit naudas soda vienībām, bet juridiskajām personām – no divdesmit astoņām līdz divsimt astoņdesmit naudas soda vienībām.

(15) Par meža iznīcināšanu vai bojāšanu –

piemēro naudas sodu fiziskajām personām no sešām līdz simt četrdesmit naudas soda vienībām, bet juridiskajām personām – no divdesmit astoņām līdz divsimt astoņdesmit naudas soda vienībām.

(16) Par meža apsaimniekošanu un izmantošanu regulējošajos normatīvajos aktos noteikto atmežošanas prasību pārkāpšanu –

piemēro naudas sodu fiziskajām personām no desmit līdz trīssimt naudas soda vienībām, bet juridiskajām personām – no piecdesmit līdz sešsimt naudas soda vienībām.

**52. pants**

(1) Administratīvā pārkāpuma procesu par šā likuma 51. panta otrajā un trešajā daļā minētajiem pārkāpumiem līdz administratīvā pārkāpuma lietas izskatīšanai veic Valsts policija, pašvaldības policija vai Valsts meža dienests. Administratīvā pārkāpuma lietu par šā likuma 51. panta otrajā un trešajā daļā minētajiem pārkāpumiem izskata pašvaldības administratīvā komisija vai apakškomisija.

(2) Administratīvā pārkāpuma procesu par šā likuma 51. panta pirmajā, ceturtajā, piektajā, sestajā, septītajā, astotajā, devītajā, desmitajā, vienpadsmitajā (ja pārkāpumi izdarīti meža zemē), divpadsmitajā, trīspadsmitajā, četrpadsmitajā, piecpadsmitajā un sešpadsmitajā daļā minētajiem pārkāpumiem veic Valsts meža dienests.

(3) Administratīvā pārkāpuma procesu par šā likuma 51. panta vienpadsmitajā daļā minēto pārkāpumu, kas izdarīts:

1) vides un dabas resursu aizsardzības aizsargjoslā ārpus meža, līdz administratīvā pārkāpuma lietas izskatīšanai veic Valsts policija, pašvaldības policija, Valsts vides dienests vai Valsts meža dienests. Administratīvā pārkāpuma lietu par šā likuma 51. panta vienpadsmitajā daļā minēto pārkāpumu, kas izdarīts vides un dabas resursu aizsardzības aizsargjoslā ārpus meža, izskata Valsts vides dienests;

2) pārējā teritorijā ārpus meža, līdz administratīvā pārkāpuma lietas izskatīšanai veic Valsts policija, pašvaldības policija vai Valsts meža dienests. Administratīvā pārkāpuma lietu par šā likuma 51. panta vienpadsmitajā daļā minētajiem pārkāpumiem, kas izdarīti ārpus meža, izskata pašvaldības administratīvā komisija vai apakškomisija*.*

(4) Administratīvā pārkāpuma procesu par šā likuma 51. pantā minētajiem pārkāpumiem, kas izdarīti īpaši aizsargājamās dabas teritorijās un mikroliegumos, līdz administratīvā pārkāpuma lietas izskatīšanai veic Dabas aizsardzības pārvalde. Administratīvā pārkāpuma lietu par šā likuma 51. pantā minētajiem pārkāpumiem, kas izdarīti īpaši aizsargājamās dabas teritorijās un mikroliegumos, izskata attiecīgi šā panta pirmajā, otrajā un trešajā daļā minētās institūcijas."

Likums stājas spēkā vienlaikus ar Administratīvās atbildības likumu.

Zemkopības ministrs

K. Gerhards